
	COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 


	Bucureşti,
	15.04.2014

	Nr.
	4c-6/579


Către,
BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege pentru modificarea și completarea Legii nr.50/1991 privind autorizarea executării lucrărilor de construcții, trimis comisiei pentru examinare pe fond, cu adresa nr. PL.x 581 din 16 decembrie 2013.
PREŞEDINTE,

MARIN ALMĂJANU
Comisia pentru administraţie publică și amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 
	Bucureşti,
	15.04.2014

	Nr.
	4c-6/579


R A P O R T      
asupra proiectului de Lege pentru modificarea și completarea Legii nr.50/1991 privind autorizarea executării lucrărilor de construcții

În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru administraţie publică și amenajarea teritoriului a fost sesizată, prin adresa nr. PL.x 581 din 16 decembrie 2013, cu dezbaterea pe fond în procedură obişnuită, a proiectului de Lege pentru modificarea și completarea Legii nr.50/1991 privind autorizarea executării lucrărilor de construcții.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1037/27.09.2013)
· avizul favorabil al Comisiei juridice, de disciplină și imunități (nr.4c-11/1565/19.02.2014)
· avizul negativ al Comisiei pentru industrii și servicii (nr.4c-3/553/25.02.2014)

· punctul de vedere negativ al Guvernului (nr.562/28.03.2014)
Proiectul de lege a fost adoptat de Senat în şedinţa din 10 decembrie 2013, cu respectarea prevederilor art.76 alin.(2) din Constituția României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările și completările ulterioare. 


Proiectul de lege are ca obiect de reglementare modificarea și completarea Legii nr.50/1991 privind autorizarea executării lucrărilor de construcții, republicată, cu modificările și completările ulterioare, propunându-se, în principal, următoarele:
· includerea in lista construcțiilor care pot fi executate în extravilanul localităților, în baza autorizației de construire emise cu respectarea planurilor de amenajare a teritoriului, a structurilor de primire turistică cu funcțiuni de cazare turistică, a unităților de cult, obiectivelor sociale, sportive și medicale, caselor de vacanța, construcțiilor hidrotehnice de interes local, precum și a construcțiilor și amenajărilor speciale;
· includerea în categoria lucrărilor care se pot executa fără autorizație de construire și a lucrărilor de reabilitare și construire a drumurilor forestiere;

- completarea faptelor contravenționale de la art. 26 alin.(1) lit.h) și i) din lege cu cele privind emiterea de certificate de urbanism și de autorizații de construire/desființare fără avizul structurii de specialitate din cadrul consiliului județean în situația în care, la nivelul comunei/orașului nu au fost constituite structuri de specialitate.

Potrivit prevederilor art.61 din Regulamentul Camerei Deputaţilor, republicat, cu modificările și completările ulterioare, comisia a examinat proiectul de lege în şedinţa din 15 aprilie 2014.
La lucrările comisiei au fost prezenţi 20 deputaţi, din totalul de 24 membri ai comisiei.

În urma examinării intervenţiei legislative şi a opiniilor exprimate de către membrii Comisiei, s-a hotărât cu unanimitate de voturi, să se supună plenului Camerei Deputaţilor respingerea proiectului de Lege pentru modificarea și completarea Legii nr.50/1991 privind autorizarea executării lucrărilor de construcții din următoarele considerente: în ceea ce privește soluția legislativă propusă la art.2 alin.(3) din lege, precizăm că aceasta contravine prevederilor Legii nr.50/1991, Legii fondului funciar nr.18/1991, republicată, cu modificările și completările ulterioare, precum și Legii nr.350/2001 privind amenajarea teritoriului și urbanismul, cu modificările și completările ulterioare, cu atât mai mult cu cât noile funcții propuse sunt specific reglementate prin documentațiile de urbanism (planuri urbanistice generale, planuri urbanistice zonale, planuri urbanistice de detaliu) și nu prin planurile de amenajare a teritoriului.
De asemenea, mentionăm că Legea nr.46/2008 Codul Silvic prevede, la art.83 alin.(4) că „Pentru construirea drumurilor forestiere nu este necesară obținerea autorizației de construire”. Drept urmare, adoptarea acestei soluții legislative este de natură să creeze un paralelism legislativ, interzis de prevederile art. 16 alin. (1) din Legea nr.24/2000 privind normele de tehnică legislativă pentru elaborarea actelor normative, republicată, cu modificările și completările ulterioare.

 În raport cu obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
	                  SECRETAR,

	MARIN ALMĂJANU
	RADU BABUȘ


Consilier, Roxana Feraru

